钦定古今图书集成/理学汇编/文学典/第199卷 > 《跋张公予竹溪诗》前人
## 钦定古今图书集成/理学汇编/文学典/第199卷 > 《跋张公予竹溪诗》前人

婺源虽岩邑，而故多文士，竹溪丈人张公，予其一也。
好为歌诗，精丽宏伟，至其得意，往往亦造于闲澹。其
大篇短韵，又皆各得其体。晚岁屏居山田水竹之间，
专用诗酒自娱，以忘其老。所与游多一时名胜，类皆
退让推伏，乐称道之。观吕侍郎诸公所题《文编》可见
矣。淳熙丙申，予自建安归故里，公予之子珍卿持以
见示，因得三反咏叹，究观制作之意，信乎其如诸公
所称不诬也。然予闻公予天资，孝友绝人，其笃于兄
弟之爱，至犯患难取祸辱而不悔，有古笃行君子所
难能者。诸公乃徒盛称其诗，而曾不及此，予不能识
其说也。因窃记编之后，以示乡人，使知公予之所以
自见于世者，不但其诗而已，盖于名教庶亦深有补
云。五月既望，邑子朱熹书。